作者:劉壎
標題:賀新郎
內容:辦著春遊費。奈狂風吹寒，禁定滿城花事。天暝雲深時度雨。院落秦箏未試。倩誰趲、杏嬌桃媚。韶色三停今過一，只淡黃楊柳裝愁思。芳徑滑，繡窗閉。玉爐悶炷香溫被。憶去年、匆匆勝賞，夢沈煙水。遙望鞦韆新彩索，難把舊痕重系。待暖入、香紅十里。別擁雙鸞迎素月，教明年、不恨今憔悴。鶯共燕，汝知未。